ગુજરાતમાં ભારે વરસાદના કારણે એક જ અઠવાડિયામાં ઓછામાં ઓછા 19 લોકોના મોત નીપજ્યા છે. વળી, પાણીમાં ફસાઈ જવાને કારણે એક હજારથી વધુ લોકોને રાહત અને બચાવ કાર્ય દ્વારા સુરક્ષિત સ્થાન પર પહોંચાડવામાં આવ્યા છે. 84 પાલતુ પ્રાણીઓ પણ વરસાદને કારણે મરી ગયા છે. દક્ષિણ ગુજરાતના નવસારી અને વલસાડમાં વરસાદે સૌથી વધુ તબાહી મચાવી છે. અહીં જનજીવન પૂરેપૂરુ ઠપ્પ થઈ ગયુ છે. સુરતમાં પણ ઘણી જગ્યાએ પાણી ભરાઈ ગયા છે જેના કારણે જનજીવન પર અસર થઈ છે. હવામાન વિભાગે રાજ્યના મોટાભાગના સ્થળોએ આગામી 48 કલાકમાં ભારે વરસાદની ચેતવણી આપી છે.